Οι επιδράσεις της Αναπτυξιακής Κίνησης (Sherborne Developmental Movement) στις κινητικές και ψυχοκοινωνικές δεξιότητες παιδιών προεφηβικής ηλικίας
Authors: Μουσουράκη Μαρία 
Published: September 2021

Σκοπός της παρούσας έρευνας ήταν: α) να εξετάσει εάν η εφαρμογή της μεθόδου της Αναπτυξιακής Κίνησης της Sherborne σε παιδιά προεφηβικής ηλικίας (10-11 ετών) μπορεί να επιδράσει θετικά στην κινητική συναρμογή, στις κινητικές δεξιότητες, στη σωματική αυτοαντίληψη/αυτοεκτίμηση και στις ψυχοκοινωνικές τους δεξιότητες, β) να διερευνήσει κατά πόσο το φύλο και η τάξη μπορούν να επηρεάσουν τις επιδόσεις των συμμετεχόντων στους παραπάνω εξεταζόμενους τομείς, γ) να εντοπίσει τη σχέση που υπάρχει ανάμεσα στη σωματική αυτοαντίληψη/αυτοεκτίμηση των συμμετεχόντων και: 1) στην κινητική συναρμογή και στις κινητικές τους δεξιότητες, 2) στις ψυχοκοινωνικές τους δεξιότητες. Στην έρευνα συμμετείχαν 126 μαθητές/τριες της Ε΄ και ΣΤ΄ τάξης (48 αγόρια και 78 κορίτσια), οι οποίοι χωρίστηκαν σε δύο ισάριθμες ομάδες: στην πειραματική, στην οποία εφαρμόστηκε η μέθοδος SDM για οκτώ διδακτικές ώρες και στην ομάδα ελέγχου, η οποία συμμετείχε για τον ίδιο αριθμό ωρών σε ομαδικές αθλητικές δραστηριότητες στο πλαίσιο του μαθήματος της Φυσικής Αγωγής του σχολείου. Ως ερευνητικά μέσα χρησιμοποιήθηκαν: Ι) η Δέσμη Συναρμογής Σώματος για παιδιά 5-14 ετών Körperkoordinationstest für Kinder (KTK, Kiphard & Schilling, 2007), ΙΙ) η ελληνική εκδοχή (Kolovelonis, Mousouraki, Goudas & Michalopoulou, 2013) του ερωτηματολογίου σωματικής αυτοαντίληψης και αυτοεκτίμησης Children and Youth Physical Self Perception Profile Questionnaire (CY-PSPP, Whitehead, 1995), III) οι υποκλίμακες Κοινωνική και Συναισθηματική Επάρκεια του Τεστ Ψυχοκοινωνικής Προσαρμογής (ΤΨΠ, Χατζηχρήστου, Πολυχρόνη, Μπεζεβέγκης, & Μυλωνάς, 2008α) και IV) η μέθοδος Sherborne Developmental Movement (SDM, Sherborne, 2001) προσαρμοσμένη στις αναπτυξιακές ανάγκες των παιδιών προεφηβικής ηλικίας. Από τα αποτελέσματα της έρευνας διαπιστώθηκε, ότι η μέθοδος SDM μπορεί να επιδράσει θετικά στην κινητική συναρμογή, στις κινητικές δεξιότητες, στην αντίληψη της αθλητικής ικανότητας, στη διαπροσωπική επικοινωνία όλων των μαθητών και στις ηγετικές ικανότητες των μαθητών της Ε΄ τάξης. Αξιοσημείωτη επίσης ήταν η επίδρασή της στη δεξιότητα διαχείρισης συναισθημάτων όλων των κοριτσιών και του αυτοελέγχου των κοριτσιών της Ε΄ τάξης. Παρατηρήθηκε ακόμα σημαντική θετική συσχέτιση ανάμεσα στη σωματική αυτοαντίληψη/αυτοεκτίμηση των συμμετεχόντων και: στην κινητική τους συναρμογή, στις κινητικές τους δεξιότητες που σχετίζονται με την αντίληψη της φυσικής τους κατάστασης και στις ψυχοκοινωνικές τους δεξιότητες που αφορούν στην ποιότητα της αλληλεπίδρασής τους με τους άλλους. Η παρούσα μελέτη αναδεικνύει ότι η μέθοδος SDM μπορεί να έχει θετική επίδραση στις κινητικές και ψυχοκοινωνικές δεξιότητες παιδιών προεφηβικής ηλικίας. Ως εκ τούτου, η SDM θα μπορούσε να αποτελέσει ένα από τα διδακτικά αντικείμενα που οι καθηγητές ΦΑ θα έχουν τη δυνατότητα να επιλέξουν, αφού πρώτα λάβουν την κατάλληλη εκπαίδευση, προκειμένου να προάγουν ταυτόχρονα όλους τους αναπτυξιακούς στόχους του μαθήματος της ΦΑ, εφόσον προσδίδεται σε αυτούς η ίδια βαρύτητα, σε σχέση με άλλες μεθόδους διδασκαλίας και μάθησης.